《寄柳博士》
元代·吴莱

试续《儒林传》，南州定几人。清标腾凤翼，素手截鲸鳞。

卓荦初观国，轩腾早致身。燕秦争骋侠，邹鲁共称醇。

旅剑浑如淬，家毡在一振。于焉徵有道，自此教成均。

学术诸生识，才名六馆亲。土床然烛夜，茸帐结餐晨。

上下笙镛间，纵横俎豆陈。岐原周鼓老，阙里魏碑真。

白日需前席，青云仰后尘。山林稽猛駮，文字到祥麟。

岂独呻佔毕，犹应逐缙绅。讨论抽秘典，扈从得良臣。

绝漠幽州暗，沧波碣石邻。鸾旗飞旖旎，革辂压轮囷。

御苑材官集，离宫突骑巡。赤狐翻远译，黄鼠割时珍。

法酒蒲萄熟，天花芍药春。溯风沙鹘健，冲雪野驼驯。

北海谁求隐，东都或对宾。三关宁设险，八极总归仁。

怅望怀今古，赓歌迈等伦。短衣曾见宠，长铗每忘贫。

共往仍联驷，同吟更接茵。玉山森巨石，金水濯芳津。

本拟追枚乘，终然愧郤诜。鹿鸣来已再，鹏击去何因。

色挺淮王桂，香生楚客蘋。圣朝初荐士，江汉有垂纶。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》